تەڱرە ژیلەێ وەهارە خڕخاڵ چەرمێگ مچێ!
گیانێ جۊ وەفر داڵاهوو ناوێ بەم دەسم ڕچێ!!
پا نیا ناو ئاو سەراو ئی جوورە کیشیا مەیلێ
ماسی سۊرەگان وە ماچ هاتیانە توواف کلکەیلێ!
قبڵە¬گووڕن زەوارە فەقیانەگەێ وە دەس وا
خوەێ پێچنێدە زڵفێ نایلێدەێ ئەڕا کەس وا
خوەزگا وە لاێ خۆداوە کانی دڵێ لیخن نەود
تووریاس لە دەسم هاوار کافر وە هاڵ من نەود…
وە سێقەێ سەر چەوەیلێ زانم زنەی ئەڕا چەس
باێەس ئەویش بزانێ دڵەیل وە یەک ژیا چەس
ئەو ئەوەڵ تک وارانە من کۆڵوو تێنێ دەیشتم
تا باێدە خوەێەو دۊنێ یە ڕێزە لەڵێ نەیشتم
جواو پرسیارەگانم وەلاێ دەمێگەو دیا
تمەز کۆچک ناۊە بان بافەێ خاسێگوو چیا…!
چیا تا کووشک گیانم لاوار لاوار بڕمێد…
ستۊن… پەردۊ… بشێوێ تیروو دیوار بڕمێد…
بێ ئەو بەڵاچەێ بەڵا دایم وارێدە دڵم
نەرمە  تەکان ئەبرووێ پۆف کەێدە گڕو سکڵم
مانگ جۊ تووقاولەێ زەردێگ ها تێوڵ ئاسمانم
لەو ڕووژە دۊرەو  کەفت دی نامەی نیشتە بان شانم…
هەڵبەت فڵانی قەێرێ وە من خاستر زانستێە
تا وە چەوێ بخەێدەم جادوو و سڕ زانستێە
خوەزگا شەراو لێوێ بڕشێدە جام لێوم
بێ مەی وشکە زوانم مەخموورو دڵ پەشێوم…
دۆ کووما وەفر وە دزی شاریەسەو ئی دەێدامە!
من نەخوەش بیمەو تەنیا وەفرە تەرچک دەوامە!!
وەهید میرەبەیگی
